In nomine sancte et individue Trinitatis, amen. Ego Ludovicus, Dei gracia Francorum rex. Parvitatem nostram in sublime posuit Deus, et est injuncta nobis cura oculo discrecionis administracionem regni intueri, et mala que cognoverimus emersisse nos amputare necesse est. Gravans consuetudo habebatur in domibus archiepiscopi Senonensis, quod videlicet, ipso decedente e vita, prepositus regis et servientes currebant et omnia quecunque supererant de rebus archiepiscopi et invenire poterant, ad opus nostrum rapiebant, eratque succedentis archiepiscopi multo major desolacio et multo amplior in domibus vastacio quam de ereptis rebus provenisset nobis utilitas. Rem istam cognovimus et hujusce oppressionis archiepiscopus Hugo, nostre sinceritati gratissimus, querens remedium ut hanc consuetudinem aboleret nostra miseracio; et, ut in hoc ipso nostram elemosinam faceremus, supplex et humilis nos exoravit. Sciant igitur moderni omnes et in venturis temporibus successura posteritas, quod, pro Dei datoris omnium amore, et pro sancta reverencia matris nostre ecclesie Sancti-Stephani Senonensis, per humiles et efficaces dilecti nostri Hugonis, Senonensis archiepiscopi, preces, quam supra taxavimus consuetudinem in domibus archiepiscopi nos habuisse ita temperavimus, et domos archiepiscopi, ubicunque sint, liberavimus ut, cum acciderit archiepiscopum obire, de nulla superlectile devestiantur domus, sed quitquid in eisdem est de ferro, plumbo, vitro, ere et ligno, culcitre eciam ....... et que fuerint de pluma, pulvinaria quoque et taxeta, et alia hujusmodi que ornant domum, in opus et adventum intronizandi archiepiscopi conserventur integre. Insuper, grangie et carruce, cum pertinentiis suis, cum feno eciam et ferragine, caballi, boves et asini, oves et porci, et cujuscunque generis animalia a moriente archiepiscopo relicta fuerint, a nova et succedente persona, nisi morbo pereant, in eodem numero inveniantur; et ut nichil exinde a nobis, sive a successoribus nostris tollatur, auctoritate regia precipimus. Aurum vero, argentum, annonam et vinum, que ab archiepiscopo in vita sua divisa non fuerint, si forte contingerit superesse post obitum ejus, regii erunt juris et in manu nostra illa retinuimus, et quod ut sepe fit contencione cleri, si diu, quod absit, vacaverit metropolitana sedes, interim carrucas grangiarum agriculturam exercere, de ipso labore semina agrorum assumi, hominibus vero et bestiis necessaria tribui, et quod super habundaverit nostrum esse decrevimus. Ut autem ratum et inconvulsum permaneat, precepimus hanc presentem cartam sigilli nostri impressione muniri, et nominis nostri caractere consignari fecimus. Actum publice Parisius, anno ab incarnacione Domini millesimo Cº LVIº; astantlbus in palacio nostro quorum subtitulata sunt nomina et signa: S. Blesencium comitis; Teobaudi, dapiferi; S. Guidonis, buticularii; S. Mathei, camerarii; S. Mathei, constabularii. Data per manum Hugonis, cancellarii. (Monogramme).